
Стадионым зыщеплъыхь
Адыгей. Республикэм и Iэтащхьэ ТхьэкIушынэ Аслъэнджэрий «Зэныбжьэгъугъэ» стадионым и ухуэныгъэр зэрекIуэкIым щыгъуазэ зищIащ.
ТхьэкIушынэ Аслъэнджэрий ирагъэлъэгъуащ спорт ухуэныгъэм и Iыхьэ нэхъыщхьэхэм ящыщ теннис джэгупIэр. Iэтащхьэм реконструкцэ лэжьыгъэм щыгъуазэ зищIащ. Трибунэ лъабжьэ пэшхэм къуэкIыпIэ IэпщэрыбанэхэмкIэ, атлетикэ хьэлъэмкIэ, футболымкIэ сабий-спорт школхэр, адаптивнэ физкультурэмкIэ центр къыщызэIуахынущ.
Адыгейм Физкультурэмрэ спортымкIэ и комитетым къызэритымкIэ, спорт ухуэныгъэр зыхуей хуэгъэзэным сом мелуан 730-м щIигъу трагъэкIуэдащ. Абы щыщу процент 73-р федеральнэ, 23-р республикэ бюджетхэм къахэкIащ. КъэкIуэнум ищхъэрэ лъэныкъуэ трибунэр мыгувэу яухуэну я мурадщ. Абы сом мелуан 280-рэ ихьынущ.
Абхъазыбзэм хурагъаджэ
Абхъаз. Республикэм Хамэ къэрал IуэхухэмкIэ и министерствэм дипломатхэм папщIэ абхъазыбзэмкIэ курсхэр къыщызэIуахащ.
Къэралыбзэр Iуэхум, дипломат лэжьыгъэм къыщыгъэсэбэпыныр нэхъри ирагъэфIэкIуэну гукъыдэж зиIэхэм папщIэ курсхэр гъатхэпэм и 3-м зэхаублащ. Ар ирегъэкIуэкI Адыгейм и къэрал университетым абхъазыбзэмкIэ и кафедрэм и егъэджакIуэ Кварчелиа ФатIи- мэ.
Апхуэдэуи министерствэм и лэжьакIуэхэм испаныбзэр яджыну Iэмал ягъуэтащ. Лэжьэгъуэ зэманыр иуха нэужь ар ирегъэкIуэкI егъэджакIуэ Айбэ Алинэ.
ЩIы кIапэ хухах
Къэрэшей-Шэрджэс. Республикэм и Iэтащхьэ Темрезов Рашид сабиищ е нэхъыбэ щапI унагъуэхэу щIы кIапэ хухахыну къэлъэIуахэм участкэхэр зэрыратым ткIийуэ кIэлъыплъыну правительствэм унафэ хуищIащ.
Темрезов Рашид а щIы кIапэхэр инженер инфраструктурэхэмкIэ къызэгъэпэщыным трагъэкIуэдэну мылъкур муниципалитетхэм я бюджетым къыщагъэлъэгъуэну пщэрылъ ящищIащ. Iэтащхьэм къыхигъэщащ къэрал дэIэпыкъуныгъэм теухуауэ лажьэ федеральнэ, щIыналъэ программэхэм цIыхухэр нэхъ убгъуауэ щыгъуазэ щIын зэрыхуейр.
УЭРДОКЪУЭ Женя.
